Diari Oficial de la Generalitat Valenciana


Sumari del DOGV 7126, del 07-10-2013 (2013/9620)

ORDEN 35/ 2013, de 30 de septiembre, de la Consellería de , Economía, Industria, Turismo y Empleo por la que se convoca y regula la concesión de subvenciones públicas destinadas a la integración sociolaboral de trabajadores en situación o riesgo de exclusión social en empresas de inserción y en empresas ordinarias de trabajo para el ejercicio 2013.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7126

Data del DOGV
:   07-10-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/9620


Data del document
:   30-09-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * ajuda pública

ORDEN 35/ 2013, de 30 de septiembre, de la Consellería de , Economía, Industria, Turismo y Empleo por la que se convoca y regula la concesión de subvenciones públicas destinadas a la integración sociolaboral de trabajadores en situación o riesgo de exclusión social en empresas de inserción y en empresas ordinarias de trabajo para el ejercicio 2013. [2013/9620]  
L'article 35 de la Constitució reconeix el dret de tots els espanyols al treball, a la lliure elecció de professió o ofici, a la promoció a través del treball i a una remuneració suficient per a satisfer les seues necessitats i les de la seua família, i fa recaure sobre els poders públics, segons el que establix l'article 9.2 de la Constitució Espanyola, l'obligació de promoure les condicions perquè la llibertat i la igualtat de l'individu i dels grups en què s'integra siguen reals i efectives, remoure els obstacles que impedisquen o dificulten la seua plenitud i facilitar la participació de tots els ciutadans en la vida política, econòmica, cultural i social.   
  
D'altra banda, l'article 10 de l'Estatut d'Autonomia de la Comunitat Valenciana dirigix l'actuació de la Generalitat primordialment a garantir la igualtat de drets d'hòmens i dones en tots els àmbits, i en particular en matèria d'ocupació i treball.  
En compliment d'estos principis es publica la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana (DOCV 09.02.2007).  
Posteriorment, a escala nacional es publica la Llei 44/2007, de 13 de desembre, per a la regulació del règim de les empreses d'inserció, que partix de les mateixes premisses que la norma autonòmica, que reconeix com a tret comú a quasi totes les situacions d'exclusió social la dificultat per a participar en els mecanismes habituals de formació i inserció laboral.  
El 16 de juny de 2009, i en desplegament de la Llei 1/2007, es publica el Decret 81/2009, de 12 de juny de 2009, pel qual es dicten les normes de desplegament per a la qualificació, registre i foment de les empreses d'inserció a la Comunitat Valenciana.  
D'altra banda, en data 19 de novembre de 2011 es publica en el Boletín Oficial del Estado el Reial Decret 1542/2011, de 31 d'octubre, pel qual s'aprova l'Estratègia Espanyola d'Ocupació 2012/2014, considerada com un instrument per a la coordinació i execució de les polítiques actives d'ocupació en el conjunt de l'Estat, amb la finalitat de contribuir a fomentar l'ocupació de la població activa, augmentar la participació d'hòmens i dones en el mercat de treball sostenible, basant-se en la igualtat d'oportunitats i la cohesió social i territorial. Dins d'esta Estratègia Espanyola d'Ocupació es recullen com a àmbit d'actuació les accions i les mesures d'inserció laboral de persones que, de forma estructural o conjuntural, presenten especials dificultats per a l'accés i la permanència en el treball, i es presta especial atenció, entre altres colectius, a les persones en situació d'exclusió social.   
  
En esta orde es recullen les ajudes destinades a la inserció sociolaboral en empreses d'inserció de treballadors en situació o risc d'exclusió social com a pas previ a la seua inserció definitiva en el mercat ordinari de treball, així com les ajudes a empreses que contracten estos treballadors una vegada que hagen realitzat l'itinerari en les empreses d'inserció esmentades.  
Esta convocatòria també pretén, a través del Servici Valencià d'Ocupació i Formació (SERVEF), dur a terme el compliment dels compromisos derivats de l'aprovació del Pacte Valencià pel Creixement i l'Ocupació II 2009-2013, Pavace II, i prioritzar, en el compliment dels seus objectius, la posada en marxa de línies específiques de suport a les empreses d'inserció laboral de persones en situació o risc d'exclusió social.  
En virtut de tot això, fent ús de les atribucions conferides per l'article 28 de la Llei 5/1983, de 30 de desembre, del Consell, i el Decret 188/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació,   
ORDENE  
  
TÍTOL I  
Disposicions generals i procediment  
  
CAPÍTOL I  
Disposicions generals  
  
  
Article 1. Objecte  
L'objecte d'esta orde és establir un programa d'ajudes destinades a promoure i facilitar la integració sociolaboral de persones en situació o risc d'exclusió social en les denominades empreses d'inserció, com a pas previ a la inserció definitiva d'estes persones en l'empresa ordinària.  
  
Article 2. Àmbit d'aplicació  
a) Esta orde regula les ajudes destinades a les empreses d'inserció, l'activitat i la seu social de les quals radique a la Comunitat Valenciana, que hagen sigut qualificades amb caràcter definitiu pel SERVEF i que contracten treballadors en situació o risc d'exclusió social.  
b) Així mateix, esta orde recull ajudes per a les empreses l'activitat de les quals tinga lloc a la Comunitat Valenciana i contracten treballadors que hagen realitzat el seu itinerari en les empreses d'inserció a què fa referència l'apartat anterior.  
  
Article 3. Beneficiaris de les ajudes  
a) Per a les ajudes regulades en el capítol I, del títol II, d'esta orde, les empreses d'inserció que posseïsquen els requisits establits en l'apartat a de l'article anterior.  
b) Per a les ajudes regulades en el capítol II, del títol II, d'esta orde, les empreses a què fa referència l'apartat b de l'article anterior.  
  
En cap cas podran resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, fins i tot no tenint personalitat jurídica, puguen realitzar les actuacions que donarien dret a les ajudes.  
  
Article 4. Requisits generals dels beneficiaris  
No podran obtindre la condició de beneficiaris de les subvencions regulades en esta orde les persones o entitats en què concórrega alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue en la seua normativa reguladora.   
Tampoc podran obtindre la condició de beneficiaris les empreses en crisi o les pertanyents als sectors exclosos relacionats en la disposició addicional segona, ni les persones o entitats qualificades i inscrites en el Registre de Centres Especials d'Ocupació de la Comunitat Valenciana.   
  
  
Article 5. Obligacions generals dels beneficiaris  
A més de les obligacions que per als beneficiaris de cada tipus d'acció s'establixen en els corresponents articles d'esta orde, i d'acord amb el que establix l'article 14, de la Llei 38/2003, General de Subvencions, i en altres normes d'aplicació general, es declaren les següents:  
  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions, i mantindre, en el cas de les empreses d'inserció, els requisits que s'han tingut en compte per a la seua qualificació i inscripció en el Registre d'Empreses d'Inserció de la Comunitat Valenciana, i entre estos, l'aplicació dels excedents disponibles obtinguts en cada exercici a la millora o l'ampliació de les seues estructures productives i/o a la promoció d'activitats relacionades amb la inserció sociolaboral sense que, en cap cas, es produïsca un repartiment de beneficis.   
b) Justificar davant de l'òrgan concedent el compliment dels requisits i les condicions, com també la realització de l'activitat i el compliment de la finalitat que determina la concessió o el gaudi de la subvenció.  
c) Sotmetre's a les actuacions de comprovació que ha d'efectuar l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
d) Comunicar a l'òrgan concedent o l'entitat colaboradora l'obtenció d'altres subvencions, ajudes, ingressos o recursos que financen les activitats subvencionades.  
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Acreditar, amb anterioritat a dictar-se la proposta de resolució de concessió i de pagament, que es troba al corrent en el compliment de les obligacions tributàries i davant de la Seguretat Social. La manera d'acreditació serà l'establida en la lletra b, punt 2, de l'article 6.  
f) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com conservar els documents justificatius de l'aplicació dels fons rebuts, incloent-hi els documents electrònics, durant almenys tres anys a partir del tancament del Programa Operatiu 2007-2013, mentres puguen ser objecte de les actuacions de comprovació i control.  
  
g) Per a les ajudes que estiguen finançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006, de la Comissió, de 8 de desembre de 2006, que fixa les normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006, del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional, en relació amb l'obligació general per a tot tipus d'ajudes de donar publicitat del caràcter públic del finançament recollit en l'article 18 de la Llei 38/2003, General de Subvencions, i l'article 31 del Reial Decret 887/2003, pel qual s'aprova el Reglament de la Llei 38/2003. Entre estes normes, cal destacar que la concessió de la subvenció implica l'acceptació de ser inclòs en una llista, que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix, la concessió de la subvenció implica l'obligació de comunicar als treballadors contractats que l'ajuda concedida per a la seua contractació l'ha cofinançada el Fons Social Europeu, a través del Programa Operatiu per a la Comunitat Valenciana, el lema de la qual és «El FSE invertix en el teu futur». Esta comunicació s'haurà de remetre al SERVEF en el termini de dos mesos des de la data de la notificació de la concessió de l'ajuda.  
  
h) Els beneficiaris de les ajudes han de mantindre un sistema de comptabilitat separada o una codificació comptable adequada en relació amb el contingut de les operacions subvencionades, i han d'obrir les subcomptes necessàries de manera que es puguen identificar els ingressos i els gastos corresponents a estes, i acreditar al SERVEF, en el termini de dos mesos següents a la percepció de les ajudes, el compte o subcompte en el qual estes quantitats han sigut anotades per mitjà d'extracte comptable.  
i) Reintegrar els fons percebuts en els casos previstos en l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, Reglament de la Llei 38/2003.  
j) La presentació de solicituds a l'empara d'esta orde inclou l'existència d'autorització expressa,   
1. De tots els treballadors en situació o risc d'exclusió social, per a la cessió de les dades relatives a l'exclusió social al SERVEF.   
2. De l'empresa d'inserció que solicita les ajudes, perquè el SERVEF puga facilitar la documentació de les empreses d'inserció (escriptures de constitució, comptes anuals i dades estrictament necessàries per a l'estudi de la viabilitat tècnica, econòmica i financera dels projectes presentats) a les entitats colaboradores d'este organisme, a fi que es facen els estudis oportuns i s'emeten els corresponents informes.  
  
k) Compliment de la normativa sobre integració laboral de persones amb discapacitat o l'exempció d'esta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
  
CAPÍTOL II  
Procediment general per a la concessió de les ajudes  
  
Article 6. Presentació de solicituds i documentació  
1. Les solicituds per a l'obtenció de les ajudes regulades per esta orde hauran de dirigir-se al Servici Valencià d'Ocupació i Formació (SERVEF), i es presentaran preferentment en el Direcció General d'Ocupació i Inserció Laboral, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, incloent-hi la presentació, si és el cas, a través del corresponent Registre Electrònic de la Generalitat (disposició final quinta de la Llei 3/2010, de la Generalitat, d'Administració Electrònica de la Comunitat Valenciana).   
2. Les solicituds hauran d'adjuntar, a més de la documentació que per a cada una de les ajudes s'establix concretament en els corresponents articles d'esta orde, la documentació general següent:  
  
a) Documentació acreditativa i identificativa del solicitant i, si és el cas, del seu representant legal.   
En relació amb les dades d'identitat, tant del solicitant com del representant legal, quant a persones físiques, la presentació de la solicitud de subvenció comportarà l'autorització del solicitant perquè el SERVEF obtinga directament esta acreditació.  
No obstant això, el solicitant o representant legal podrà denegar o revocar este consentiment efectuant una comunicació escrita al SERVEF en este sentit. En este cas, hauran de presentar una còpia compulsada de la documentació acreditativa d'esta identitat.  
b) La presentació de la solicitud de subvenció comportarà l'autorització del solicitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions i. en este cas, el solicitant no haurà d'aportar els certificats corresponents.  
  
No obstant això, el solicitant podrà denegar o revocar este consentiment efectuant una comunicació escrita al SERVEF en este sentit. En este cas, hauran de presentar-se certificats originals positius de l'Agència Estatal de l'Administració Tributària, de la Conselleria d'Hisenda i Administració Pública i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'incloure la data d'atorgament de l'ajuda i dels pagaments.  
c) Dades de domiciliació bancària, segons el model facilitat a este efecte, excepte si s'ha presentat amb anterioritat davant del SERVEF i no ha experimentat variació i, en este cas, s'indicarà el compte en què s'haurà d'efectuar l'ingrés, especificant en tot cas a quines ajudes correspon.  
d) Declaració responsable subscrita pel representant legal que l'entitat beneficiària no està incursa en cap de les prohibicions per a obtindre la condició de beneficiària de les subvencions i, en concret, de no trobar-se en el cas de l'article 13.2.g de la Llei 38/2003, de 17 de novembre, General de Subvencions.  
e) Declaració responsable del compliment de la normativa sobre la integració laboral de les persones amb discapacitat o l'exempció d'esta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
f) Declaració responsable acreditativa que el beneficiari no es troba incurs en cap de les causes d'exclusió incloses en la disposició addicional segona d'esta orde.   
g) Declaració responsable referida a les ajudes a càrrec d'un règim de minimis rebudes per l'entitat durant els tres últims anys, comptador des de la primera ajuda obtinguda, amb indicació de l'import, organisme, data de concessió i règim d'ajudes en què s'emparava o, si és el cas, declaració responsable de no haver-ne rebut cap, així com declaració sobre qualsevol altra ajuda que haja pogut rebre per als mateixos costos subvencionables.  
3. En el cas que els documents que s'han d'adjuntar a la solicitud de concessió d'ajudes ja estiguen en poder de qualsevol òrgan de l'Administració actuant, el solicitant podrà acollir-se al que establix l'apartat f de l'article 35, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats o, si és el cas, emesos; la identificació del procediment en què consten, i que no hagen transcorregut més de cinc anys des de l'acabament del procediment a què corresponen.  
  
En els casos d'impossibilitat material d'obtindre el document, l'òrgan competent podrà requerir al solicitant la seua presentació o, a falta d'això, l'acreditació per altres mitjans dels requisits a què fa referència el document.  
4. Quan la solicitud no posseïsca els requisits assenyalats en esta orde o no s'adjunte la documentació que d'acord amb esta resulte exigible, de conformitat amb el que establix l'article 71 de la Llei 30/1992, de 26 de novembre de 1999, modificat per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú, es requerirà l'interessat perquè en el termini de deu dies esmene la falta o adjunte els documents preceptius, amb indicació que, si no ho fa així, es considerarà que desistix de la seua petició, amb resolució expressa prèvia i la seua notificació en els termes que preveu l'article 42 de l'esmentada llei.  
5. La formulació de la solicitud per part de l'interessat per a accedir als beneficis d'esta orde comporta l'acceptació de la subvenció per part del solicitant d'esta, així com de les obligacions que se'n deriven, sense perjuí dels drets al desistiment i a la renúncia que els interessats puguen exercir.  
  
Article 7. Procediment de concessió  
Les ajudes s'atorgaran fins a esgotar el crèdit disponible, segons l'orde en què la solicitud haja tingut entrada en qualsevol dels registres d'entrada a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es complisquen els requisits exigits en la convocatòria i s'adjunte la totalitat de la documentació hi establida.   
  
Article 8. Tramitació i resolució   
1. La instrucció del procediment de concessió de subvencions correspondrà a la Direcció General d'Ocupació i Inserció Laboral, la qual podrà demanar del solicitant l'aportació addicional d'altres documents o de dades aclaridores que considere necessaris per a resoldre la solicitud presentada.  
2. La competència per a conéixer i resoldre les solicituds formulades correspon al director general del SERVEF.  
3. El termini màxim per a resoldre i notificar la resolució procedent, comptador des de l'endemà de l'entrada de la solicitud en qualsevol dels registres del SERVEF, serà de tres mesos.  
4. Transcorregut el termini anterior sense que s'haja dictat i notificat la resolució expressa, s'entendrà desestimada la pretensió per silenci administratiu, de conformitat amb el que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari d'esta, amb notificació als interessats en els termes que preveu l'article 58 de la Llei 30/1992, abans esmentada.  
  
Article 9. Resolució d'incidències  
El director general del SERVEF serà l'òrgan competent per a resoldre les incidències produïdes després de la concessió de les ajudes, com ara modificacions justificades del projecte inicial o qualsevol variació de les condicions particulars de la concessió.  
  
Article 10. Concurrència d'ajudes i subvencions  
L'import de les subvencions regulades en esta orde en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenrotllar el beneficiari, excepte límits més estrictes que puguen establir-se per a cada programa concret.   
  
Article 11. Control de les ajudes  
1. Correspondrà al director general del SERVEF dur a terme la funció de control de les subvencions concedides, així com l'avaluació i el seguiment d'este programa.  
2. Per a la realització d'estes funcions s'utilitzaran tots els mitjans que estiguen a la disposició del SERVEF, fins i tot la contractació amb tercers, i la colaboració en el marc que siga procedent amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions, que realitze la Intervenció General i, si és el cas, les institucions comunitàries, ja que les ajudes estan finançades pel Fons Social Europeu. A estos efectes, haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control. De la mateixa manera, el beneficiari haurà de complir l'obligació de colaboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
  
  
Article 12. Justificació de les ajudes i forma de pagament  
1. Una vegada dictada la resolució de concessió es lliurarà l'import de l'ajuda reconeguda a cada beneficiari de la forma indicada per a cada tipus d'acció en els articles corresponents d'esta orde i sempre que s'acredite en l'expedient que el solicitant es troba al corrent en les obligacions tributàries i davant de la Seguretat Social a la data de cada un dels pagaments.  
Així mateix, s'haurà d'acreditar que el beneficiari no és deutor per resolució de procedència de reintegrament.  
2. Amb caràcter general, els gastos efectuats pels beneficiaris objecte de subvenció hauran d'acreditar-se per mitjà de deute bancari.  
La justificació bancària requerirà la presentació d'un justificant bancari acreditatiu del període a què fa referència el càrrec, el càrrec en compte dels imports i els treballadors en el cas de salaris i del període, els imports i la persona física o jurídica destinatària del pagament, en el cas d'altres gastos.  
3. En els justificants de gastos consistents en nòmines, documentació acreditativa de la cotització a la Seguretat Social i factures, i en els corresponents a les accions susceptibles de suport regulades en els apartats b i c de l'article 15 d'esta orde, el beneficiari haurà d'estampillar el codi d'expedient, el percentatge d'imputació i el finançament del 80 per cent de la subvenció concedida pel Fons Social Europeu.  
4. Correspon al director general del SERVEF el reconeixement de l'obligació i la proposta de pagament.   
  
Article 13. Reintegrament de les ajudes concedides i procediment de reintegrament  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. La declaració judicial o administrativa de nulitat o anulació, d'acord amb el procediment i les causes establides en l'article 36 de la Llei 38/2003, General de Subvencions, comportarà l'obligació de tornar les quantitats percebudes.  
3. També serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament en els casos previstos en els apartats 1 i 3 de l'article 37 de la Llei 38/2003, General de Subvencions, en relació amb el que establixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, incloent-hi el reintegrament per l'incompliment de les obligacions, tant generals com específiques, imposades als beneficiaris en esta orde.   
4. El procediment de reintegrament se substanciarà d'acord amb el que establix el capítol II, del títol II, de Llei 38/2003, General de Subvencions, en relació amb el que establix el capítol II, del títol III, del Reial Decret 887/2006, de 21 de juliol, pel qual s'aprova el Reglament de la Llei 38/2003.  
  
TÍTOL II  
Programa d'incentius  
  
CAPÍTOL I  
Programa d'ajudes a les empreses d'inserció   
  
Article 14. Requisits i obligacions específics per a les empreses d'inserció  
1. Requisits  
Les empreses d'inserció, a més dels requisits a què fa referència l'article 4 d'esta orde, hauran de complir els requisits següents per a poder accedir a les ajudes d'este títol II.  
1) Haver obtingut la qualificació definitiva i estar inscrites com a empreses d'inserció en el registre administratiu creat per la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana (DOCV 09.02.2007), i desplegat pel Decret 81/2009, de 12 de juny, del Consell, pel qual es dicten normes de desplegament per a la qualificació, registre i foment de les empreses d'inserció a la Comunitat Valenciana (DOCV 16.06.2009).  
2) Estar inscrites com a entitats ocupadores en els règims de la Seguretat Social en què hi haja afiliació de treballadors per compte d'altri.  
2. Obligacions  
Complir les obligacions establides en l'article 7 del Decret 81/2009, de 12 de juny de 2009, del Consell, pel qual es dicten normes de desplegament per a la qualificació, registre i foment de les empreses d'inserció a la Comunitat Valenciana:  
a) Presentar, en els tres primers mesos de l'any següent, la memòria d'activitats i l'avaluació de les intervencions fetes, els acords d'inserció sociolaboral formalitzats en este període, així com un balanç social en què s'informe sobre els resultats obtinguts en matèria d'inserció laboral dels treballadors amb risc d'exclusió social. Esta documentació haurà d'adjuntar el certificat de l'acord d'aprovació de l'òrgan de direcció de l'empresa subscrit pel seu representant legal.  
  
b) Presentar els comptes anuals i l'informe de gestió corresponents al tancament de l'exercici, en un termini de noranta dies naturals comptador des de l'acabament d'este. Esta documentació haurà d'adjuntar el certificat de l'acord d'aprovació de l'òrgan de direcció de l'entitat subscrit pel seu representant legal.  
Respecte d'això, s'hauran d'haver aplicat els excedents disponibles obtinguts en cada exercici a la millora o l'ampliació de les seues estructures productives o a la promoció d'activitats relacionades amb la inserció sociolaboral, sense que en cap cas càpia el repartiment de beneficis.  
  
c) Presentar, abans de l'acabament d'este exercici, el pla d'activitats i el pressupost anual estimatiu. L'obertura de nous centres de treball, així com la modificació de l'activitat mercantil desenrotllada inicialment, hauran de quedar reflectides en el pla d'activitats i no podran comprometre la viabilitat de l'empresa qualificada, per la qual cosa caldrà aportar, així mateix, un estudi sobre la viabilitat econòmica i social corresponent. Esta documentació haurà d'adjuntar el certificat de l'acord d'aprovació de l'òrgan de direcció de l'empresa subscrit pel seu representant legal.  
  
Article 15. Accions susceptibles de suport  
Les empreses d'inserció podran solicitar les ajudes següents:   
a) Subvencions destinades a la contractació de persones en situació o risc d'exclusió social, o al manteniment dels seus llocs de treball, consistent en 4.500 euros per la contractació, la pròrroga o el manteniment del lloc d'un treballador a jornada completa pel període d'un any, i sempre que esta contractació estiga vinculada al desenrotllament d'un itinerari personalitzat d'inserció. No es podran subvencionar per a un mateix treballador períodes superiors a tres anys, excepte si es donen les condicions previstes en l'apartat 3 de l'article 15 de la Llei 44/2007, de 13 de desembre.   
La contractació de persones en situació o risc d'exclusió social objecte d'esta ajuda haurà de mantindre's amb el límit de tres anys màxim establit en l'apartat anterior, fins a la consecució de l'objectiu principal consistent en la inserció sociolaboral del treballador, i serà imprescindible per a l'extinció dels contractes l'informe previ dels servicis socials competents, tant en el cas d'extinció per expiració del temps convingut o realització de l'obra o servici objecte del contracte, com d'extinció per qualsevol altra causa.  
Esta ajuda serà proporcional per a contractes inferiors a un any, sempre que es tracte d'una contractació igual o superior a sis mesos, i per a contractes a jornada parcial, i en este cas la jornada diària o setmanal haurà de ser igual o superior a la mitat de la jornada de treball d'un treballador a temps complet comparable.  
b) Subvenció per a finançar els gastos salarials i de Seguretat Social derivats de la contractació del personal de suport sociolaboral per a l'acompanyament en el lloc de treball i realització del procés d'inserció sociolaboral en l'empresa d'inserció i durant el període de suport en l'empresa ordinària, que no podrà excedir els sis mesos en este últim cas.   
El període subvencionable s'estendrà des de la data de contractació inicial, si esta es produïx en 2013, o des de l'endemà de l'acabament del període subvencionat en la convocatòria de 2013 i fins al 31 de desembre de 2013 i sempre que este període no excedisca els dotze mesos.  
  
Esta ajuda consistirà com a màxim en 21.000 euros per a la contractació a jornada completa i per un període de dotze mesos de cada treballador de suport. En el cas de jornades a temps parcial, la subvenció es reduirà de forma proporcional.   
En tot cas, la quantia resultant no podrà superar els 3.500 euros anuals per treballador atés que treballe a jornada completa, o la part proporcional en cas de treballadors a temps parcial, segons la jornada mínima establida en l'apartat anterior.   
c) Subvencions per a gastos corrents, per a la posada en marxa de les empreses d'inserció, corresponents a gastos realitzats i pagats durant l'exercici 2013, que podran gaudir-se des de la data de qualificació definitiva, durant els tres primers anys de funcionament, a saber:  
  
1. Estudis de viabilitat, organització, comercialització, diagnosi, màrqueting i altres de naturalesa anàloga.  
Els estudis, que haurà d'autoritzar el SERVEF abans de la seua contractació, hauran de tindre les característiques següents:  
a) La finalitat dels estudis serà impulsar el creixement i la sosteniment de l'empresa i el manteniment o l'ampliació dels llocs de treball.  
  
b) Les conclusions hauran de contindre propostes d'actuació concretes amb una guia per a la possible implantació, i estaran orientades a qualsevol dels objectius següents: reestructuració de l'activitat econòmica, millora de la competitivitat empresarial o millora de la capacitació professional dels treballadors.  
2. Auditories i informes econòmics  
3. Formació  
L'assistència als cursos de formació l'haurà d'autoritzar el SERVEF abans de la realització.  
L'import de la subvenció per a cada un d'estos conceptes no podrà superar el 50 per cent del cost del servici prestat.  
La totalitat de les ajudes destinades a gastos corrents regulats en este article no podrà superar la quantitat de 500 euros anuals per cada treballador en situació o risc d'exclusió, contractats en l'empresa d'inserció en la data de la solicitud d'ajudes.  
En cap cas es consideraran gastos subvencionables els impostos indirectes quan siguen susceptibles de recuperació o compensació.   
  
  
Article 16. Requisits dels destinataris finals  
A més dels requisits que establixen els articles 4 i 14 per a cada tipus d'ajuda, es requerirà:  
a) Per a l'ajuda destinada a la contractació de persones en situació o risc d'exclusió social, hauran de trobar-se en la situació de desocupats inscrits en el centre SERVEF corresponent amb anterioritat a la seua contractació.  
b) Per a l'ajuda destinada a finançar els gastos salarials derivats de la contractació del personal de suport sociolaboral:  
Tindre en la seua plantilla preparadors laborals especialitzats, amb titulació de grau mitjà o superior, en l'àmbit universitari o de la formació professional preferentment en treball social, psicologia i educació social, els qual hauran d'acreditar, en tot cas, una experiència prèvia de com a mínim sis mesos en activitats d'integració laboral de persones en situació o en risc d'exclusió social que els capacite per a la realització de les funcions pròpies del lloc.   
En el cas de treballadors de suport que ja estiguen incorporats a l'empresa en la data de publicació de la convocatòria, s'admetrà, en defecte del que preveu el paràgraf anterior, l'acreditació de coneixements i experiència laboral equiparables.  
c) Per a les ajudes destinades a subvencionar els gastos corrents dels punts 1 al 3 de l'apartat c de l'article 15, estos servicis seran prestats per empreses o persones físiques externes especialitzades que posseïsquen garanties de solvència professional, i no podran ser prestats per socis, associats o persones directament relacionades amb l'empresa d'inserció beneficiària de l'ajuda o amb la promotora d'esta.  
  
Article 17. Obligacions   
Són obligacions dels beneficiaris de les ajudes previstes en este capítol:  
1. La realització d'un itinerari d'inserció durant tot el període de contractació dels treballadors en situació o risc d'exclusió social.  
  
2. Desenrotllament d'un itinerari mínim en els sis mesos inicials respecte del màxim de tres anys durant els quals, amb caràcter general, es pot estendre l'itinerari d'inserció, per a cada treballador en situació o risc d'exclusió social.  
No es considerarà incomplida l'obligació de manteniment de l'itinerari mínim de sis mesos, a què fa referència el paràgraf anterior, quan la baixa en l'empresa d'inserció es produïsca per la contractació del treballador en una empresa ordinària, per mitjà de la subscripció d'un contracte de duració mínima de tres mesos, formalitzat abans que transcórreguen quinze dies del cessament en l'empresa d'inserció, i sempre que s'aporte un document subscrit pel representant legal de l'empresa contractant, pel representant legal de l'empresa d'inserció i pel treballador contractat, en el qual conste que la contractació s'ha produït com a conseqüència de la labor d'inserció realitzada per l'empresa d'inserció, i el tècnic d'inserció continue realitzant tasques per a la consolidació d'esta en els termes establits en l'article 15.b d'esta orde i, en tot cas, fins a completar l'itinerari mínim de sis mesos.  
  
Estes contractacions, als efectes del compliment de l'obligació de realització de l'itinerari mínim de sis mesos, no podran ser realitzades per empreses vinculades, tal com queden definides en l'article 68 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, sense que això afecte la validesa legal de la relació laboral.  
En el cas de falta de compliment dels sis mesos inicials d'itinerari, per qualsevol altra causa diferent de l'establida en els apartats anteriors, s'entendrà incomplida l'obligació i serà procedent la revocació de l'ajuda concedida per la contractació del treballador esmentat.  
3. Una vegada complit l'itinerari inicial de sis mesos, el cessament d'un treballador produït amb anterioritat al compliment dels períodes subvencionats donarà lloc a la revocació de l'ajuda, total o parcial.  
La revocació es farà de forma proporcional, en el cas de cessament per causa no imputable a l'empresa i quan el compliment del beneficiari s'aproxime de manera significativa al compliment total i estos acrediten una actuació inequívocament tendent a la satisfacció dels seus compromisos, o de forma total, en qualsevol altre cas.   
  
Article 18. Documentació i termini  
1. Documentació  
A més de la documentació general que establix l'article 6, s'haurà d'adjuntar, en cada cas, la següent:  
a) Subvencions destinades a la contractació de persones en situació o risc d'exclusió social, o al manteniment dels seus llocs de treball:   
  
1. Llista en model normalitzat dels treballadors en situació o risc d'exclusió social, per als quals se solicita la subvenció.  
2. Còpia dels contractes de treball formalitzats amb persones en situació d'exclusió social o en risc de patir-la, degudament comunicat al centre SERVEF, i de les pròrrogues, si és el cas.   
3. Acord d'incorporació sociolaboral presentat i inscrit com a annex al contracte inicial i a cada una de les seues pròrrogues, subscrit pel representant legal de l'empresa d'inserció i el treballador, on consten les obligacions que les parts assumixen en el desenrotllament de l'itinerari personal d'inserció.  
4. Itinerari d'inserció, inicialment subscrit juntament amb el contracte, firmat pels Servicis Socials, generals o especialitzats.  
5. Itinerari personalitzat d'inserció sociolaboral que ha de fer durant el període de contractació cada treballador pel qual se solicita subvenció, amb un calendari detallat d'actuacions que especifique el tipus d'actuació ?individual o grupal-, les activitats concretes que l'integren, la duració prevista d'estes i els objectius que es pretenen aconseguir, segons el model normalitzat, i per cada període de sis mesos de realització d'este.  
6. Comunicat d'alta del treballador contractat en la Seguretat Social.   
7. Acreditació de la situació de risc o exclusió social, per mitjà de la presentació del corresponent informe dels Servicis Socials, generals o especialitzats, de les administracions públiques, d'acord amb el que establix l'article 4 de la Llei 1/2007, de 5 de febrer.  
Esta acreditació haurà de tindre una antiguitat màxima de sis mesos en relació amb la data de la contractació inicial.  
8. Declaració responsable acreditativa que el beneficiari no és deutor per resolució de procedència de reintegrament.  
b) Subvenció per a finançar els gastos salarials derivats de la contractació del personal de suport sociolaboral.   
1. Llista dels treballadors de suport, llocs de treball que hagen d'ocupar i jornada laboral, així com la llista de treballadors en situació o risc d'exclusió social a què atenga cada treballador de suport, especificant tipus i duració dels contractes.  
2. Memòria de les funcions encarregades a cada treballador de suport sociolaboral la qual haurà de contindre al màxim nivell de detall possible les actuacions, tant grupals com individuals, en què es concreta esta labor de suport, tant durant el període de desenrotllament de l'itinerari en l'empresa d'inserció, com en l'ordinària i dividit igualment en períodes semestrals.   
3. Còpia dels contractes indefinits o temporals del personal de suport, i de totes les seues pròrrogues, si és el cas, o transformació de contractes temporals en indefinits, degudament comunicats al centre SERVEF corresponent.   
4. Comunicats d'alta en la Seguretat Social d'estos treballadors de suport sociolaboral.  
5. Documentació acreditativa de la titulació del personal de suport i currículum acreditatiu dels coneixements i/o experiència equiparables.  
  
6. Declaració responsable acreditativa que el beneficiari no és deutor per resolució de procedència de reintegrament.  
c) Subvencions per a gastos corrents:  
1) Llista en model normalitzat dels estudis, auditories, informes econòmics i cursos formatius per als quals se solicita subvenció, l'objecte subvencionable, dades de l'empresa creditora, CIF d'esta i quantia dels gastos.  
2) Memòria del contingut de la prestació objecte de subvenció.  
Per a la valoració de l'estudi i l'assessorament, l'entitat haurà d'aportar una memòria amb el contingut següent:  
a) Objecte i finalitat de l'estudi i l'assessorament.  
b) Descripció del mètode de treball.  
c) Costos associats al desenrotllament del treball.  
d) Identificació de l'entitat que realitzarà el treball, memòria de la seua activitat i currículum de les persones que realitzen els estudis i/o informe.  
Per a la valoració del curs de formació, l'entitat haurà d'aportar:  
a) Objecte i finalitat del curs de formació.  
b) Índex de continguts i calendari d'execució.  
c) Costos associats.  
d) Identificació de l'entitat que impartiria el curs, memòria de la seua activitat.  
3) Pressupost econòmic detallat dels costos objecte de subvenció subscrit per l'empresa que realitze els estudis i/o informes.  
  
4) De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import del gasto subvencionable supere les quanties establides en la Llei 30/2007, de 30 d'octubre, de Contractes del Sector Públic per al contracte menor de prestació de servicis per empreses de consultoria o assistència tècnica, el beneficiari haurà de solicitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no hi haja en el mercat suficient nombre d'entitats que el subministren o el presten. Estes ofertes hauran d'aportar-se juntament amb la solicitud de subvenció.   
  
L'elecció entre les ofertes presentades, que haurà de presentar-se juntament amb la solicitud, es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan esta elecció no recaiga en la proposta econòmica més avantatjosa.  
5) Declaració responsable acreditativa que el beneficiari no és deutor per resolució de procedència de reintegrament.  
2. Termini  
a) Per a les ajudes establides en l'article 15.a i b d'esta orde destinades a la contractació de persones en situació o risc d'exclusió social, les solicituds hauran de presentar-se en el termini d'un mes des de la contractació, pròrroga o l'inici del període subvencionable per manteniment del lloc, objecte de l'ajuda, sense que en cap cas puguen presentar-se després del 15 de novembre de 2013.  
En el cas de contractacions o pròrrogues realitzades amb anterioritat a l'entrada en vigor d'esta orde, el termini per a presentar les solicituds serà d'un mes comptador des de l'endemà de la publicació d'esta orde en el Diari Oficial de la Comunitat Valenciana, sense que en cap cas puguen presentar-se després del 15 de novembre de 2013.   
  
Este termini també serà aplicable a les contractacions o pròrrogues realitzades durant els mesos de novembre i desembre de 2012, sempre que les esmentades contractacions s'hagen mantingut d'alta fins a la data d'acabament del termini de presentació de solicituds a càrrec d'esta orde.  
b) Per a les ajudes destinades a gastos corrents per a la posada en marxa de les empreses d'inserció establides en l'article 15.c d'esta orde, les solicituds es podran presentar fins al 15 de novembre de 2013.  
  
c) Les solicituds d'ajudes per noves contractacions, pròrrogues o inici d'un nou període subvencionable en el cas de manteniment de llocs, tant de treballadors en situació o risc d'exclusió social com de personal de suport sociolaboral, produïdes durant els mesos de novembre i desembre de 2013, hauran de presentar-se en els terminis establits en l'orde de convocatòria d'ajudes per a l'exercici 2014.  
  
  
Article 19. Justificació i pagament  
1. Una vegada dictada una resolució de concessió, l'ajuda regulada en l'apartat a de l'article 15 d'esta orde serà lliurada en dos pagaments corresponents cada un al 50 per cent de l'ajuda concedida, amb presentació prèvia de la documentació següent:  
. Avaluació de totes i cada una de les accions incloses en l'itinerari personalitzat d'inserció sociolaboral que s'hagen dut a terme segons el calendari d'actuacions presentat juntament amb la solicitud de subvenció, en els sis mesos corresponents al període subvencionat.  
  
. Fitxa individual de realització de l'itinerari d'inserció sociolaboral de cada un dels treballadors en situació o risc d'exclusió social, segons el model normalitzat, degudament firmada tant pel treballador, com pel tècnic i pel representant legal de l'empresa.   
. Acreditació del manteniment del treballador en l'empresa d'inserció durant tota la fase semestral de l'itinerari en què es troben, o justificació de la seua inserció laboral, o cessament per altres causes, d'acord amb el que establix l'article 17 d'esta orde.  
2. Les subvencions relatives al personal de suport es justificaran per mitjà de nòmines, documentació acreditativa de la cotització a la Seguretat Social (rebuts de liquidació i llista de treballadors, ambdós de caràcter mensual, i l'informe relatiu a les quanties de bonificació aplicades, si és el cas), documentació acreditativa de les retencions efectuades als treballadors per a l'impost de l'IRPF (models 111 i 190), i càrrecs en compte.  
Així mateix, s'haurà de presentar:  
1. Comunicat diari del treball que han dut a terme els tècnics de suport, segons el model normalitzat, on es detallen l'horari, les activitats realitzades, els treballadors atesos en cada una d'estes, si és el cas, i el total d'hores. Este document, amb caràcter setmanal, haurà d'estar firmat pel personal de suport, així com pel representant de l'empresa d'inserció.  
2. Informe sobre la realització de les tasques de prospecció del mercat de treball, on s'identifique si són realitzades pel tècnic de suport o per altres treballadors de l'empresa d'inserció, empreses entrevistades, incloent-hi el temps dedicat a esta tasca, avaluació de resultats i dades de contacte (nom i cognoms i telèfon).   
La documentació justificativa haurà de presentar-se abans del 15 de febrer de 2014, a excepció del model 190 que haurà d'aportar-se en el termini d'un mes comptador des de l'acabament del termini de presentació obligatòria en l'agència tributària i que, inicialment i fins a la seua presentació, serà substituït per un certificat subscrit pel representant legal de l'entitat que incloga la llista dels treballadors subvencionats pels quals s'haja efectuat la retenció i l'import d'esta.  
  
3. Les subvencions per a gastos corrents a què fa referència l'article 15.c d'esta orde, una vegada concedides, seran lliurades amb la presentació prèvia de la documentació requerida en l'article 18 i de la documentació següent:  
1. Relació classificada dels estudis, auditories, informes econòmics i cursos formatius realitzats, amb identificació de l'empresa que els haja realitzat, número de factura, el seu import, data d'emissió i, si és el cas, data de pagament, segons el model normalitzat.  
2. Còpia dels estudis de viabilitat, organització, comercialització, diagnosi, màrqueting i altres de naturalesa anàloga, així com auditories i informes econòmics, pels quals se solicita la subvenció  
3. En el cas de cursos de formació, aportació dels certificats d'assistència.  
4. Factures i justificants del pagament efectiu, d'acord amb el que establix l'article 12 d'esta orde.  
El termini màxim per a la presentació d'esta documentació acabarà el 15 de novembre de 2013.  
  
CAPÍTOL II  
Programa d'ajudes a les empreses ordinàries  
  
Article 20. Objecte  
L'objecte de les ajudes regulades en este capítol és la inserció sociolaboral dels treballadors procedents d'una empresa d'inserció que, una vegada finalitzat el seu itinerari d'inserció en esta, accedisquen a un lloc de treball en una empresa ordinària.  
  
Article 21. Accions susceptibles de suport  
Les ajudes previstes en este capítol s'articulen basant-se en la duració dels contractes efectuats per empreses ordinàries amb els treballadors mencionats en l'article anterior, i no seran subvencionables les contractacions de duració inferior a sis mesos.  
  
Article 22. Requisits  
Els treballadors la contractació dels quals se subvenciona han de procedir d'una empresa d'inserció qualificada definitivament pel SERVEF i haver realitzat el seu itinerari d'inserció prèviament consensuat per empresari, treballador i Servicis Socials, per un període mínim de sis mesos.  
  
Article 23. Ajudes  
Les empreses que contracten treballadors en situació o risc d'exclusió social que hagen realitzat el seu itinerari d'inserció sociolaboral en una empresa d'inserció qualificada definitivament d'acord amb la legislació vigent, podran accedir a les ajudes següents:  
a) Ajudes per la contractació indefinida o transformació de contractes temporals en indefinits: 5.000 euros per cada contracte a jornada completa, o la part proporcional si és a temps parcial.  
b) Ajudes per la contractació durant un període mínim de sis mesos: 1.200 euros per cada contracte amb una duració mínima de sis mesos i a jornada completa, o la part proporcional si és a temps parcial.  
  
En el cas de contractes a temps parcial, únicament seran subvencionables les contractacions efectuades corresponents a una jornada igual o superior a la mitat de la jornada completa de l'empresa.  
D'estes ajudes es descomptaran, en tot cas, les ajudes a les contractacions temporals reconegudes i pagades amb anterioritat per la contractació del mateix treballador.  
  
Article 24. Obligacions  
A més de les obligacions generals de l'article 5 d'esta orde, els beneficiaris de les ajudes regulades en el este títol:  
  
1. En el supòsit de transformació del contracte temporal inicial objecte d'ajuda a contracte indefinit, o en el cas de pròrroga de contractes temporals anteriors, s'haurà de comunicar esta circumstància a l'organisme gestor de les ajudes, en el termini d'un mes des de la firma.  
2. L'ocupació creada, quan es tracte de contractacions de caràcter indefinit, s'haurà de mantindre durant un període mínim de dihuit mesos.  
En el cas de produir-se alguna baixa dels treballadors subvencionats, l'empresa disposa d'un mes de termini per a substituir este treballador per un altre amb els mateixos requisits i condicions que tenia el treballador substituït, circumstància que ha de comunicar al SERVEF en un termini no superior a quinze dies, i seran deduïts proporcionalment els dies transcorreguts fins a la nova contractació, excepte causes no imputables a l'empresa degudament justificades.   
No es consideraran incomplides les obligacions de manteniment de l'ocupació a què fa referència este apartat quan el contracte de treball s'extingisca per causes objectives o per acomiadament disciplinari quan l'un o l'altre siga declarat o reconegut com a procedent, ni les extincions causades per dimissió, mort o incapacitat permanent total, absoluta o gran invalidesa dels treballadors, o per resolució durant el període de prova. Per tant, en el cas que les vacants no siguen cobertes, l'entitat beneficiària estarà obligada a reintegrar la subvenció percebuda de forma proporcional al període de manteniment del contracte pendent de complir.   
La falta de cobertura de les vacants per qualsevol altra causa diferent de les establides en el paràgraf anterior donarà lloc al reintegrament total de l'ajuda percebuda.  
  
Article 25. Documentació i terminis  
1. Documentació  
Les solicituds, en model normalitzat del SERVEF hauran d'adjuntar, a més de la documentació indicada en l'article 6, la següent:  
  
1. Còpia dels contractes de treball formalitzats amb treballadors en situació o risc d'exclusió social que hagen estat contractats en una empresa d'inserció durant un període mínim de sis mesos i hagen realitzat el seu itinerari d'inserció sociolaboral.   
2. Comunicat d'alta del treballador contractat en la Seguretat Social.   
3. Informe de la vida laboral del treballador acreditatiu d'haver estat contractat en una empresa d'inserció qualificada definitivament o certificat de l'empresa d'inserció on haja estat contractat, acreditatiu d'haver estat contractat per esta i haver realitzat el corresponent itinerari d'inserció acordat prèviament.  
Certificat acreditatiu que la contractació s'ha realitzat amb la intermediació de l'empresa d'inserció.  
Declaració responsable acreditativa que el beneficiari no és deutor per resolució de procedència de reintegrament.  
2. Termini de presentació de solicituds  
Les solicituds d'ajudes regulades en este capítol hauran de presentar-se en el termini màxim d'un mes comptador des de la data d'inici de la prestació laboral i tindran com a data límit el 15 d'octubre de 2013, per a les solicituds de contractació indefinida, i fins al 15 de novembre de 2013, per a les solicituds de contractació temporal. Per a les contractacions formalitzades en el 2013, en el període previ a la publicació d'esta convocatòria, el còmput del termini d'un mes s'iniciarà a partir de l'endemà a l'esmentada publicació, amb els límits anteriors.  
  
  
Article 26. Liquidació i lliurament de l'ajuda  
L'ajuda es lliurarà una vegada acreditats els requisits i els documentació exigits en este capítol.  
  
DISPOSICIONS ADDICIONALS  
  
Primera. Finançament  
1. Per a l'exercici 2013, i de conformitat amb el que establix la Llei 11/2012, de 27 de desembre, de Pressupostos de la Generalitat per a l'exercici 2013, les ajudes convocades per esta orde es finançaran a càrrec del subprograma 322.51, Foment d'Ocupació, del Servici Valencià d'Ocupació i Formació, per un import global màxim de 250.000 euros, cofinançats pel Fons Social Europeu, a través del Programa Operatiu per a la Comunitat Valenciana 2007-2013, aprovat per Decisió de la Comissió de data 20 de desembre de 2007. Fons Estructurals 2007-2013, Unió Europea-Comunitat Valenciana, el lema del qual és: «El FSE invertix en el teu futur», a càrrec del capítol 4, línia T7955, segons el detall d'imports que s'especifica a continuació:  
  
- Les ajudes per als programes regulats en el capítol I, del títol II, d'esta orde, destinades a les empreses d'inserció qualificades i inscrites en el Registre Administratiu de la Comunitat Valenciana, seran finançades per un import global 225.000 euros.  
- Les ajudes per al programa regulat en el capítol II, del títol II, d'esta orde, destinades a les empreses ordinàries que contracten treballadors en exclusió social o en risc de patir-la, seran finançades per un import global de 25.000 euros.  
Si al llarg de l'exercici 2013 hi ha crèdit disponible que permeta incrementar el finançament pressupostari d'esta orde, el SERVEF, mitjançant una resolució del secretari autonòmic d'Economia i Ocupació, d'ampliació d'este crèdit, podrà destinar-lo al finançament de les solicituds presentades a l'empara d'esta convocatòria que no han sigut ateses per falta de disponibilitat pressupostària, sense necessitat de nova publicació en el Diari Oficial de la Comunitat Valenciana ni d'establir un nou termini de presentació de solicituds, llevat que això servisca per a l'adequada gestió de cada programa i per a proporcionar una major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
  
  
Segona. Compatibilitat amb el mercat comú  
1. Les ajudes regulades en esta orde són compatibles amb el mercat comú, ja que es regixen pel Reglament (CE) núm. 1998/2006, de la Comissió, publicat en el DOUE del 28 de desembre de 2006, i relatiu a l'aplicació dels articles 107 i 108 del Tractat de Funcionament de la Unió Europea, a les ajudes de minimis.  
Estes ajudes sotmeses al règim de minimis no podran concedir-se a empreses dels sectors següents:  
a) Pesca i aqüicultura, segons el que disposa Reglament (CE) núm. 104/2000, del Consell.  
b) Producció primària dels productes agrícoles que figuren en la llista de l'annex I del Tractat.  
c) Transformació i comercialització dels productes agrícoles que figuren en l'annex I del Tractat en els casos següents:  
Quan l'import de l'ajuda es determine en funció del preu o de la quantitat dels esmentats productes adquirits a productors primaris o comercialitzats per les empreses interessades.  
Quan l'ajuda depenga del fet que es repercutisca totalment o parcialment sobre els productors primaris (agricultors).  
d) Activitats relacionades amb l'exportació a tercers països o estats membres quan l'ajuda estiga vinculada a la creació i funcionament d'una xarxa de distribució o a altres gastos d'explotació vinculats a l'activitat d'exportació.  
e) Els que subordinen l'ús de béns nacionals amb preferència sobre els béns importats.  
f) Carbó, segons es definix en el Reglament (CE) núm. 1407/2002.  
g) Adquisició de mitjans de transport de mercaderies per carretera concedida a empreses que realitzen per compte d'altri operacions de transport de mercaderies per carretera.  
h) Queden excloses, així mateix, les empreses en crisi.  
D'altra banda, l'aplicació del règim de minimis comporta que l'ajuda total de minimis concedida a una empresa determinada no serà superior a 200.000 euros durant qualsevol període de tres exercicis fiscals. Quan l'empresa actue en el sector del transport per carretera, l'import màxim aplicable serà de 100.000 euros  
2. Als efectes del que disposa l'apartat anterior, s'entendrà per empresa en crisi:  
- Per a les grans empreses, una empresa en crisi tal com es troba definida en el punt 2.1 de les directrius comunitàries sobre ajudes estatals de salvament i de reestructuració d'empreses en crisi.  
  
- Per a les PIME, una empresa en crisi tal com es troba definida en l'article 1, apartat 7, del RGEC, segons el qual es considerarà empresa en crisi si complix les condicions següents:  
a) Si es tracta d'una societat de responsabilitat limitada, que haja desaparegut més de la mitat del seu capital subscrit i que s'haja perdut més d'una quarta part d'este en els últims dotze mesos o,  
b) Si es tracta d'una societat en què almenys alguns dels seus socis tenen una responsabilitat ilimitada sobre el deute de l'empresa, que hagen desaparegut més de la mitat dels seus fons propis, tal com indiquen els llibres d'esta, i que s'haja perdut més d'una quarta part d'estos en els últims 12 mesos, o  
c) Per a tot tipus d'empreses, que s'haja iniciat el procediment per a la declaració de concurs.   
Una pime amb menys de tres anys d'antiguitat no es considerarà en crisi, excepte en el cas que complisca la condició prevista en la lletra c de l'apartat anterior.  
  
Tercera. La situació d'exclusió social   
Als efectes d'esta orde, la situació d'exclusió social serà acreditada pels Servicis Socials, generals o especialitzats, de les administracions públiques, i queda determinada per pertànyer a algun dels colectius recollits en l'article 4 de la Llei 1/2007, de 5 de febrer, de la Generalitat, per la qual es regulen les empreses d'inserció per a fomentar la inclusió social a la Comunitat Valenciana i en l'article 2 de la Llei 44/2007, de 13 de desembre.  
  
Quarta. Normativa aplicable  
Les ajudes que es concedisquen a l'empara d'esta orde tindran la consideració de subvencions públiques i recullen les bases establides en el Decret 81/2009, del Consell, en relació amb la Llei 1/2007, de 5 de febrer, de la Generalitat, i amb la Llei 44/2007, de 13 de desembre, per a la regulació del règim de les empreses d'inserció.  
S'apliquen els preceptes de caràcter bàsic tant de la Llei 38/2003, de 17 de novembre, General de Subvencions, com del Reial Decret 887/2006, de 21 de juliol, pel qual s'aprova el seu Reglament de desplegament, i es regirà, en tot allò que no hi està disposat, pels preceptes en vigor del text refós de la Llei d'Hisenda Pública de la Generalitat Valenciana.   
Així mateix, és d'aplicació l'Orde TIN/2965/2008, de 14 d'octubre, per la qual es determinen els gastos subvencionables pel Fons Social Europeu durant el període de programació de 2007-2013.  
  
DISPOSICIONS FINALS  
  
Primera  
S'autoritza el director general del SERVEF a dictar les disposicions i adoptar les mesures que considere oportunes per al desplegament i aplicació d'esta orde.  
  
Segona  
Es delega en el director general del SERVEF la competència per a ampliar els terminis de solicituds i de justificacions, amb caràcter excepcional, quan concórreguen circumstàncies degudament motivades que n'impossibiliten la presentació en els terminis assenyalats.  
Contra este acte, que esgota la via administrativa, els interessats poden interposar un recurs contenciós administratiu en el termini de dos mesos, comptador des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, un recurs de reposició davant de l'òrgan que va dictar la resolució en el termini d'un mes, comptador en els termes ja esmentats, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això sense perjuí de la possibilitat que els interessats puguen exercir, si és el cas, qualsevol altre que consideren oportú.  
  
València, 30 de setembre de 2013  
  
El conseller d'Economia, Indústria, Turisme i Ocupació,  
MÁXIMO BUCH TORRALVA